
Elektronedvesítés ferroelektromos nematikus folyadékkristályokkal

A folyadékkristály elnevezés olyan különleges halmazállapotot, fázist jelöl, amely többnyire megnyúlt, rúd alakú szerves molekulákból álló kristályok megolvadásakor jön létre. Ebben az állapotban az anyag mechanikai tulajdonságai inkább a folyadékokra emlékeztetnek, míg optikai, elektromos és más tulajdonságaik a kristályokra jellemző irányfüggést (anizotrópiát) mutatnak. A termotróp folyadékkristály fázisok csak egy meghatározott hőmérséklet-tartományban állnak fenn, további melegítés hatására egy jól definiált hőmérsékleten az anyag átalakul izotróp folyadékká.
Nemrég fedezték fel a ferroelektromos nematikus folyadékristály fázist, mely spontán elektromos polarizációval rendelkezik, mindamellett, hogy folyadék. A ferroelektromos nematikus folyadékkristályok óriási effektív permittivitással jellemezhetők, ami az anyag különlegesen nagy mértékű érzékenységét mutatja az elektromos mezőkre.
Izotróp folyadékok esetén is megfigyelhető az elektronedvesítés jelensége, mely során elektromos mezők hatására megváltozik a folyadék nedvesítési tulajdonsága egy adott felületen. Munkám során ferroelektromos nematikus folyadékkristályok elektrondevesítését, azaz egy adott felületen feszültség hatására történő szétterülését vizsgáltam, elektródákkal ellátott üveglapokra cseppentett folyadékkristálycseppek segítségével, mivel a várakozásaink szerint ezen anyagok minden másnál sokkal érzékenyebbek az elektromos mezőkre. A cseppek szétterüléséről képeket készítettem, a szétterülés feszültségfüggését pedig egy általam írt képfeldolgozó programmal elemeztem.
A folyadékkristály cseppek elektronedvesítésének vizsgálata azért is érdekes, mert ezek elektromos mezőkkel hangolható fókusztávolságú lencseként is használhatók, ami a jövőben lehetővé teheti olyan kamerák kifejlesztését, amik mechanikai alkatrészek nélkül, pusztán a feszültség változtatásával lesznek képesek fókuszálni.



